text: Hr. Formand!
  Tak til kommissærerne og Formanden for, at vi kan få den her debat.
  Jeg er landmand, og første gang jeg trådte ind i plenarsalen for tre år siden, var det iført gummistøvler. Jeg lovede dengang, at hvis det blev svære tider for landbruget, så ville jeg gøre det igen. Og det er det nu, så derfor har jeg gummistøvlerne på i dag.
  Problemerne skyldes, at vi mangler gødning i Europa. Uden gødning, ingen afgrøde og ingen mad. Hele 60-70 procent af den europæiske gødningsproduktion ligger ned, og det får dramatiske konsekvenser for den kommende høst i 2023. Og det er svært for landmændene at drive en rentabel forretning. Vi, der sidder her nu, har et kæmpe ansvar for, at vi får det her løst.
  Vi står midt i en alvorlig fødevarekrise. Det bliver sværere dag for dag for vores europæiske landmænd at producere nok til verdens befolkning. Og det bliver endnu værre i 2023. Derfor skal vi producere vores egen gødning i EU. Vores landbrugsproduktion skal ikke tages som gidsel. Det kræver, at vi prioriterer energien til gødningsproduktion, og samtidig at landmændene kan købe gødning til en rentabel pris.
  Vi skal samtidigt sikre, at tallerkenen er fyldt overalt i verden. Derfor skal vi støtte gødningsproduktionen med vores solidaritetsfond og genopretningsplaner, som kan kompensere for de høje gødningspriser. Og selvfølgelig skal vi støtte alle former for ny teknologi.
  Det er på tide, at vi tager arbejdshandskerne på og gummistøvlerne på.
  